Eftirfarandi grein eftir Andrés Magnússon , framkvæmdastjóra SVÞ , birtist í Kjarnanum 29. desember sl. : Það er sama hvert við horfum í atvinnulífinu , til lítilla fyrirtækja jafnt sem stórra , innan verslunar og þjónustu , ferða - og fjármálaþjónustu , stafræn tækni er að innleiða gríðarlegar breytingar . Allt frá litlum fyrirtækjum með heimasíður , og tímabókanir á netinu til stórfyrirtækja með vöruhús í umsjón vélmenna eða bálkakeðjutækni í flutningum , ekkert fyrirtæki er ósnortið af stafrænni tækni . Íslensk fyrirtæki eru þarna ekki undanskilin . Eins og staðan er í dag eiga íslensk fyrirtæki hinsvegar verulega á hættu að dragast aftur úr og verða ósamkeppnishæf í nútímaumhverfi . Fyrsta skrefið er að átta sig á að nauðsyn þess að taka þátt í þessari þróun af fullum þunga – hið nauðsynlega skref er hugarfarsbreyting . Stafræn þróun snýst um mun fleira en kaup á tölvum , tækjum og forritum . Stafræn þróun á erindi við alla innan fyrirtæksins , ekki eingöngu tölvudeildina . Stafræn þróun snýst um grundvallarbreytingu á því hvernig við nálgumst viðskipti . Virðiskeðjur og viðskiptamódel eru að taka gagngerum breytingum og mörkin milli vöru og þjónustu verða sífellt óskýrari . Stafræn þróun kallar á breytingar sem ganga í gegnum fyrirtækið allt og því þarf stjórnun , menning , þróun ferla og uppbygging á hæfni að taka hana með í reikninginn á öllum stigum . Þetta snýst um algjörlega breytt hugarfar þar sem fyrirtæki hugsa alla starfsemi sína út frá viðskiptavininum og því að nýta stafræna tækni alls staðar þar sem hún á við . Viðskiptavinirnir gera kröfur sem alþjóðlegir samkeppnisaðilar okkar mæta og mæta þeim vel . Viðskiptavinir vilja fá lausnir sniðnar að persónulegu þörfum sínum , þeir vilja skjóta afgreiðslu og framúrskarandi þjónustu . Þeir vita að þetta er allt hægt – þau fá þetta frá Amazon , Aliexpress og Asos ! Þessi og sambærileg fyrirtæki eru þau sem íslenskar nútímakynslóðir alast upp við að eiga viðskipti við . Þetta er samkeppnisumhverfi íslenskra fyrirtækja – einnig þeirra sem eru aðeins með þrjá starfsmenn og ætla sér ekki að þjónusta annað en sitt nærumhverfi . Staðreyndin er sú , að til þess að vera samkeppnishæf verða íslensk fyrirtæki að hafa getu til og vera tilbúin til að aðlaga starfsemi sína að þörfum og óskum viðskiptavina í sama mæli og öll önnur fyrirtæki . Þau verða að finna leið til að keppa við alþjóðlegu risana . Öll þau lönd sem við horfum hvað helst til hafa markað sér stefnu í stafrænum málum . Stór þáttur í þeirri stefnumörkun eru aðgerðir til að efla fyrirtæki í stafrænni þróun svo að þau geti verið samkeppnishæf . Svíar og Danir hafa sett sér skýr markmið um að vera í fremstu röð í stafrænum heimi . Stefnumörkun í þessum málum er ekki síður mikilvæg en stefnumörkun í nýsköpun sem nýlega hefur verið sett fram af Atvinnuvega - og nýsköpunarráðuneytinu . Gera má ráð fyrir að þær aðgerðir sem ráðist verður í á grunni nýsköpunarstefnu og stefnu í stafrænum málum verði á margan hátt samþættar og styðji hvor við aðra . Þrátt fyrir að við séum fámenn þjóð þýðir það ekki að við getum ekki tekist á við þessar áskoranir . Færa má rök fyrir því að einmitt þess vegna séum við betur í stakk búin til að mæta þeim þar sem boðleiðir eru styttri og ákvarðanataka hraðari . Eistland , svo dæmi sé tekið , er með rúmlega 1,3 milljónir íbúa og með skýrri stefnu og markvissri ákvarðanatöku hafa þeir raðað sér fremst í flokk í stafrænni stjórnsýslu . Við íslendingar gætum allt eins markað slíka stefnu og fylgt henni eftir . Stóru áskoranirnar í stafrænum heimi eru þekking og fjármagn . Nágrannalönd okkar eru þegar farin að vinna að þessum málum með fjárhagslegum stuðningi við stafræna þróun í formi styrkja , lána og eflingu þekkingar bæði innan almenna menntakerfisins en ekki síður með sí - og endurmenntun . Ljóst er að miklar breytingar verða á ýmsum störfum á allra næstu árum , sem þarf ekki að vera neikvætt eða nokkuð sem ástæða er til að óttast . Stafræn þróun skapar störf um leið og hún gerir önnur störf óþörf . Áskorunin felst í því að gera fólk fært um að sinna þessum nýju störfum . Mikilvægast af þessu öllu er samt sem áður hugarfarið . Með breyttu hugarfari erum við í stakk búin til að takast á við hinn nýja veruleika og taka honum fagnandi og sjá tækifærin sem í honum felast . Við verðum að marka okkur stefnu og grípa til markvissra aðgerða til að tryggja samkeppnishæfni íslensks atvinnulífs í hinum alþjóðlega stafræna heimi . Það eina sem hægt er að ganga að sem vísu eru breytingar – sífellt hraðari breytingar . SVÞ mun á næsta ári hafa forgöngu um vinnu sem nauðsynleg er til að íslensk fyrirtæki verði í stakk búin til að keppa í heimi nýrrar stafrænnar samkeppni .